Helge Sander (V), 2005-01-14:
Jeg kan kun gentage, at netop den der stærkere efterspørgsel, den større konkurrence, den større interesse, der vil blive for det enkelte universitet, også uden for landets grænser, er jeg overbevist om vil hæve kvaliteten i stedet for det modsatte.
Jeg kan overhovedet ikke følge hr. Kiels synspunkt, og jeg tror heller ikke, det er sådan, det opleves.
Det er i hvert fald ikke det, jeg har hørt, når jeg har diskuteret det her med forskellige aktører i universitetsverdenen, og heller ikke det, jeg oplever, når jeg ser de erfaringer, som fås i udlandet.
Hermed sluttede forhandlingen, og lovforslaget overgik derefter til anden behandling.
Afstemning
Det fremsatte beslutningsforslag pålægger regeringen at sikre, at statens brug af informationsteknologi, herunder brug af software, er baseret på åbne standarder.
Staten bør senest den 1. januar 2007 indføre og vedligeholde et sæt af åbne standarder, der kan tjene til inspiration for øvrige offentlige myndigheder.
Åbne standarder bør være en del af grundlaget for statens indkøb af it-software med henblik på at fremme konkurrencen.
Staten bør også sikre, at alle digitale informationer og data, som staten udveksler med borgere, virksomheder og institutioner, findes i formater, der er baseret på åbne standarder.
Målet er altså at skabe øget konkurrence og valgfrihed for borgerne.
Der skal ikke herske tvivl om, at regeringen deler ønsket om at sikre valgfrihed for den enkelte borger og om et velfungerende og konkurrencepræget softwaremarked.
Beslutningsforslagets mål stemmer således overens med regeringens nuværende politik på området, at der i størst muligt omfang skal benyttes åbne standarder for at sikre en sammenhængende og effektiv digital forvaltning.
Men selv om regeringen principielt tilslutter sig beslutningsforslagets intentioner, så kan vi ikke støtte det konkrete forslag, og det vil jeg gerne begrunde nærmere.
Vores nuværende politik på området udgøres af en anbefaling af brug af åbne standarder, såfremt økonomiske, tekniske eller sikkerhedsmæssige forhold ikke taler imod.
Regeringen er enig i, at åbenhed er et vigtigt kriterium for valg af standarder for software, og åbne standarder kan fremme konkurrencen i softwarebranchen, men åbenhed alene er ikke et tilstrækkeligt kriterium.
Den software, vi benytter i den offentlige sektor, skal hjælpe med at skabe øget effektivisering og sammenhængende service over for borgere og virksomheder.
De standarder, der benyttes for software i det offentlige, skal derfor vurderes ud fra en række øvrige kriterier.
Ud over åbenhed er det også udbredelse, modenhed, egnethed og potentiale.
Det er de kriterier, vi i dag vurderer forskellige standarder ud fra.
Der findes desværre ikke i dag velegnede og oplagte valg af fulde, åbne standarder på alle områder.
It-området er stadig i rivende udvikling, og der er en del områder, hvor åbne standarder endnu ikke er vedtaget eller er modne nok.
Den indsats, der bliver gjort for at finde frem til anbefalelsesværdige åbne standarder, er blevet styrket det sidste år og vil blive søgt styrket også i årene fremover, men vi kan lige så godt fastslå, at Danmark ikke kan klare arbejdet med åbne standarder selv, det skal ske på internationalt plan.
Derfor arbejder vi bl.a. også i EU-regi for at sikre udbredelsen af internationalt anerkendte åbne standarder.
Den internationale dimension er vigtig for en langsigtet og sammenhængende strategi for brug af åbne standarder i det offentlige.
Hvad angår beslutningsforslagets konkrete ønske om en liste med åbne standarder, koordinerer Videnskabsministeriet allerede arbejdet med en sådan liste kaldet referenceprofilen.
Denne liste indeholder anbefalinger til brugen af forskellige it-standarder, og listen bruges allerede i stort omfang og vil blive yderligere udbygget frem til 2007.
Det gør vi bl.a. ved e-dag, hvor alle myndigheder skal bruge det åbne format pdf.
Det sker også ved den fælles digitale signatur, der er baseret på åbne standarder.
Hvad angår hjemmesider, ja, så prøver vi også her at øge brugen af åbne standarder.
Det gør vi ved at give råd og vejledning til offentlige myndigheder, bl.a. om, hvordan offentlige hjemmesider skal opbygges, men også ved offentligt at give karakterer til hjemmesiderne, så de offentlige webmastere hele tiden kan forbedre indsatsen, og vi gør det ved at bruge OIO XML til dataudveksling.
Vi skal løbende vurdere, om de midler, vi har valgt, fører til, at vi når målet for den førte politik, nemlig valgfrihed og konkurrence.
Men før vi træffer beslutningen, skal vi kende konsekvenserne.
Desværre må jeg sige, at de økonomiske og de teknologiske konsekvenser ved en gennemførelse af beslutningsforslagets konkrete forslag på nuværende tidspunkt forekommer noget uklare.
Det er ikke på nuværende tidspunkt tilstrækkelig klart, hvad et krav om brug af fælles åbne standarder for software vil medføre af konsekvenser.
Det drejer sig så vel om fordele som ulemper.
Derfor iværksætter regeringen en række analyser for yderligere at afdække de økonomiske og teknologiske konsekvenser af indførelse af krav om brug af åbne standarder.
Jeg håber naturligvis på en bred tilslutning til behovet for at iværksætte sådanne konsekvensanalyser.
Det er både store og også komplekse analyser, vi tager fat på, og resultaterne vil komme i flere etaper.
Da tingene jo sker så hurtigt og der hele tiden kommer nyt til, vil jeg medvirke til, at disse rapporter vil blive afrapporteret løbende, og netop ved at dele analyserne op i flere etaper regner jeg med at kunne offentliggøre de første resultater, før vi går på sommerferie.
Herefter vil vi følge op på dette arbejde i den årlige it- og telepolitiske redegørelse.
Til slut vil jeg gerne fastslå, at der samlet set er stor overensstemmelse mellem regeringens nuværende politik og de målsætninger, som dette beslutningsforslag opstiller.
På den baggrund ser jeg frem til et bredt samarbejde om det fortsatte arbejde for at fremme udbredelsen af åbne standarder, således at vi kan styrke både den digitale forvaltning, borgernes valgfrihed og konkurrencen på softwaremarkedet.